HU Az Európai Unió Hivatalos Lapja C 188/50

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2016/C 188/08)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (2)

„ข้าวสังข์หยดเมืองพัทลุง” (KHAO SANGYOD MUANG PHATTHALUNG)

EK-szám: TH-PGI-0005-01115 – 2013.5.27.

OFJ ( X ) OEM ( )

1. Elnevezés

„ข้าวสังข์หยดเมืองพัทลุง” (Khao Sangyod Muang Phatthalung)

2. Tagállam vagy harmadik ország

Thaiföldi Királyság

3. A mezőgazdasági termék vagy élelmiszer leírása

3.1. A termék típusa

1.6. osztály. Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

A „Khao Sangyod Muang Phatthalung” elnevezésű fényérzékeny síkvidéki rizst a Sangyod Phatthalung fajtából termesztik. Ez a rizsfajta a Thaiföld déli részén található Phatthalung tartományban őshonos, illetve itt történik a vetése, termesztése, betakarítása, hántolása, csomagolása és címkézése. A „Khao Sangyod Muang Phatthalung” nem ragadós, világos, kicsi, vékony és enyhén illatos. Hántolatlan rizs, barna rizs és félig hántolt rizs lehet.

Fizikai tulajdonságok

— A hántolatlan rizs szalmasárga színű.

— A barna rizsnél ugyanannak a szemnek a színe a pirostól a sötétpirosig változhat.

— A félig hántolt rizs világospiros színű.

— Szeme hosszú, vékony és kicsi. A terméshéj piros.

— Sajátos, enyhe illatú.

Fizikai jellemző Hántolatlan rizs Barna rizs Félig hántolt rizs Hosszúság (mm) (9,33 ) 9,1 –9,4 6,50 –6,90 6,40 –6,80 Szélesség (mm) (2,11 ) 1,9 –2,25 1,61 –1,81 1,57 –1,87 Vastagság (mm) (1,77 ) 1,7 –1,8 1,51 –1,71 1,44 –1,64 Szín Szalmasárga Piros vagy sötétpiros Világospiros

Kémiai tulajdonságok

Kémiai jellemzők Hántolatlan rizs Barna rizs Félig hántolt rizs Fehérje (%) N/A 7–10 6–9 Amilóz (% sz.a.) N/A 13–17 Szemnyúlási arány N/A 1,5 –1,8

Főzési jellemzők

Rizs/főzővíz arány: 1 csésze rizs/1,25–2 csésze víz.

A „Khao Sangyod Muang Phatthalung” extra lágy állagához főzés előtt 5–10 percre vízbe kell áztatni a szemeket.

Aroma és íz

A megfőtt rizs lágy és kicsit ragadós. Íze édeskés, enyhén aromás illat mellett.

3.3. Nyersanyagok (kizárólag feldolgozott termékek esetében)

A Khao Sangyod Muang Phattalung előállításához a Sangyod Phatthalung fajtából nyert vetőmagokat kell használni és a termesztést Phatthalung tartományban kell végezni, mivel Phatthalung tartomány földrajzi elhelyezkedése alkalmas a Sangyod Phattalung rizs termesztéséhez, amely a Khao Sangyod Muang Phattalung sajátos jellemzőit és minőségét adja.

A vetőmagvak előállítása a Thaiföldi Rizsfőosztály és a hozzá tartozó intézmények – a Phatthalungi Rizskutatási Központ és a Phatthalungi Vetőmag Központ – feladata, mivel ezek felelnek meg a rizs vetőmag előállítási szabványoknak és rendelkeznek megbízható létesítményekkel a Khao Sangyod Muang Phattalung sajátos jellemzőit mutató tiszta vetőmag előállításához.

Ha a vetőmagok beszerzése más forrásokból – például termelői szervezetektől vagy magánszervezetektől – történik, akkor e forrásoknak a Thaiföldi Rizsfőosztály jóváhagyásával kell rendelkezniük és meg kell felelniük a rizs vetőmag előállítási szabványoknak.

Ha a gazdálkodók maguk termesztik a rizst, akkor a fenti jóváhagyott fajtát kell használniuk (a vetőmagot a forrásból történő beszerzést követő 3 éven belül el kell vetni).

3.4. Takarmány (kizárólag állati eredetű termékek esetében)

—

3.5. Az előállítás azon műveletei, amelyeket a meghatározott földrajzi területen kell elvégezni

A „Khao Sangyod Muang Phatthalung” teljes termelési ciklusának a meghatározott földrajzi területen kell zajlania annak érdekében, hogy az teljes mértékben az adott geomorfológiai körülmények között menjen végbe. A „Khao Sangyod Muang Phatthalung” termesztését, szárítását, tárolását, hántolását és feldolgozását Phatthalung tartományban kell végezni. A „Khao Sangyod Muang Phatthalung” minden egyes szakaszban nyomon követhető a kísérő dokumentumok, szállítólevelek és nyilvántartások alapján.

A „Khao Sangyod Muang Phatthalung” termesztését augusztus és október között, betakarítását pedig a december és február közötti érési szakaszban kell végezni. A betakarítási időpont a klíma és rizs érettségi állapota szerint kerül meghatározásra. A betakarított rizs tárolása a földrajzi területen belül kialakított silókban, szabályozott hőmérsékleten és páratartalom mellett történik a más rizsfajtákkal való keveredés, az esetleges szennyeződés és a nagy nedvességtartalom kockázatának elkerülése, illetve a sajátos illat felhígulásának megelőzése érdekében.

A „Khao Sangyod Muang Phatthalung” termesztési gyakorlatának fő elemei az alábbiak:

— Talajelőkészítés; első durva szántás, majd második szántás az árvakelésű rizsnövények (az előző idényből visszamaradt vetőmagvakból kicsírázó rizsnövények) és a fajtaidegen rizsnövények (a rizstáblán termesztett más rizsfajták egyedei, a gyomrizs kivételével) számának megfelelő mértékű csökkentése céljából.

— Talajtrágyázást és talajjavítást rendszeresen kell végezni.

— Növényápolás; megfelelő vízgazdálkodás folytatása, a fajtaidegen rizsnövények eltávolítása a bokrosodási szakaszban, reprodukciós szakaszban és érési szakaszban, megfelelő védekezés a kártevők ellen.

— Kultivátorozás; a déli esős évszak (augusztus–október) során esedékes, az érési szakasz után. Phatthalung tartományban hagyománynak számít a már beérett rizs kultivátorozása.

— Szemnedvesség – a rizsszemek nedvességtartalmát legalább 14 %-ra kell csökkenteni.

3.6. A szeletelésre, az aprításra, a csomagolásra stb. vonatkozó egyedi szabályok

A „Khao Sangyod Muang Phatthalung” csomagolását és címkézését Phatthalung tartományban kell végezni. Ez nyújt a fogyasztók számára valódi garanciát a rizs származási helyét és minőségét illetően. A rizs esetleges keveredésének, szennyeződésének vagy megváltozásának elkerülése érdekében az újracsomagolás nem megengedett. Sajátos illata miatt a „Khao Sangyod Muang Phatthalung” csomagolását Phatthalung tartományban kell végezni az illat felhígulásának elkerülése érdekében.

3.7. A címkézésre vonatkozó egyedi szabályok

A csomagokon a tömeget, a hántolás és csomagolás dátumát, a malom, illetve a termesztő vagy szövetkezet nevét, valamint a csomag tételszámát vagy sorszámát tartalmazó címkét kell elhelyezni.

Minden csomagon szerepelnie kell a „ข้าวสังข์หยดเมืองพัทลุง” és/vagy „Khao Sangyod Muang Phatthalung” feliratnak.

A földrajzi jelzésre vonatkozó thai logó és (az OFJ odaítélését követően) az uniós logó elhelyezése szintén kötelező.

4. A földrajzi terület tömör meghatározása

Phatthalung tartomány

5. Kapcsolat a földrajzi területtel

5.1. A földrajzi terület sajátosságai

Phatthalung egyike a Thaiföld déli részén található tartományoknak. Szomszédos tartományok északról, az óramutató járása szerint haladva: Nakhonszíthammarát, Szongkhla, Szatun és Trang. Területe 3 424,5 km2 vagy 2 140 296 rai.

A síkvidéki jellegű Phatthalung keleten a Szongkhla-tóval, nyugaton a Bantat-hegységgel határos. A síkság a monszun időszakban megáradó tóból származó üledékekből alakult ki. A területen a Szongkhla-tó jelenti a mezőgazdasági célú víz fő forrását.

A talaj vízelvezető képessége segíti a „Khao Sangyod Muang Phattalung” megfelelő fejlődését és érését, a vízmegtartó és újraelosztó képesség pedig mérsékelt szintű, de folyamatos öntözést biztosít még a száraz időszakokban is.

Phatthalung éghajlata jelentősen kihat a „Khao Sangyod Muang Phattalung” jellemzőire. Déli fekvése miatt Phatthalung tartományban két éghajlati befolyás – óceáni és kontinentális – érvényesül. A kontinentális befolyás felelős a sajátos száraz évszakért, amelynek jellemzője a hosszú fényperiódus.

5.2. A termék sajátosságai

A „Khao Sangyod Muang Phattalung” elnevezést a Phatthalung tartomány területén az esős évszakban termesztett, természetes aromájú hántolatlan rizsre, barna rizsre és félig hántolt rizsre használják. Jellemzője a piros terméshéj, a főzött állapotban lágy állag és az enyhe illat.

A természeti tényezők komoly hatással vannak a rizs minőségére, jellemzőire és egyedi jellegére. Phatthalung tartományban a termékeny üledékből álló altalajnak vízelvezető, továbbá vízmegkötő és újraelosztó képessége is van. Phatthalung tartományban két éghajlati befolyás – óceáni és kontinentális – érvényesül. Az óceáni befolyás (thaiföldi Golf-áramlat) miatt az esős évszakban jelentős mennyiségű csapadék hullik és az évszakok során kisebbek a hőmérsékleti szélsőségek. Síkvidéki jellege és időjárása miatt Phatthalung tartományban a termékeny talaj és az éghajlat is hozzájárul a „Khao Sangyod Muang Phatthalung” sajátos jellemzőihez és vékony szemformájához. A más tartományokban termesztett Sangyod Phatthalung rizs jellemzői eltérőek, például a szemek vastagabbak és kevésbé pirosak. A helyi hagyomány szerint a rizst az érési szakasz után takarítják be, ezáltal a szemek pirosabbak, illatosabbak és megfőzve puhábbak lesznek, mint a máshol termesztett Sangyod Phatthalung rizsszemek.

Ezek a kiemelkedő jellemzők csak a Thaiföld déli részén uralkodó geomorfológiai viszonyok között (különös tekintettel a talaj jellegére, a vízminőségre, a napsütéses órák számára, a szűk hőmérsékleti tartományra és a csapadékos esős évszakra) lehetségesek.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat

Phatthalung már ősidők óta fontos rizsforrása Thaiföld déli részének. Hatalmas sík területei, megfelelő éghajlata és jó vízellátottsága miatt ideális hely a „Khao Sangyod Muang Phatthalung” termesztéséhez. A KhaoHin Look Doan hegyek között elterülő síkságról szóló legenda szerint a látogatók a végtelen rizstáblák friss zöld színét látják a termesztési idény elején, majd ugyanezek a rizstáblák januárban és februárban az aratás közeledtével aranyszínűvé változnak.

A „Khao Sangyod Muang Phatthalung” termesztése már több mint száz éve folyik Phatthalung tartományban, de a helyi lakosok nem a „Khao Sangyod Muang Phatthalung” fajtához hasonlóan puhára főzhető, hanem a kemény és nagy amilóztartalmú rizsfajtákat fogyasztják. A „Khao Sangyod Muang Phatthalung” fajtát ezért hagyományosan ajándékba adják a köztiszteletben álló időseknek, illetve különleges személyek, például királyi vendégek, hivatalos külföldi látogatók részére főzik meg különleges alkalmak, vallási ünnepek vagy hagyományos fesztiválok során. E hagyomány miatt Phatthalung tartományban a „Khao Sangyod Muang Phatthalung” úgy ismert, mint különleges személyeknek és alkalmakra szánt rizsfajta.

Phatthalung tartomány természeti viszonyai is jelentősen kihatnak a Khao Sangyod Muang Phattalung termesztésére. Különösen a monszun időszakban megáradt folyóból származó, tápanyagokkal teli üledékekből álló phatthalungi síkság támasztja alá azt, hogy ez a hely alkalmas a „Khao Sangyod Muang Phatthalung” termesztésére. Ez biztosítja az itt termesztett „Khao Sangyod Muang Phatthalung” különleges jellemzőjének számító vékony szemformát és enyhe illatot.

Ezt egészítik ki a körültekintően kiválasztott vetőmagok, a gondos ápolási és betakarítási eljárások és a standard termesztési folyamat. Ezek az eljárások és ellenőrzések is hozzájárulnak a rizs egyedi minőségének megőrzéséhez.

Hivatkozás a termékleírás közzétételére

(az 510/2006/EK rendelet (3) 5. cikkének (7) bekezdése)

(1) HL L 343., 2012.12.14., 1. o.

(2) HL L 93., 2006.3.31., 12. o. A rendeletet felváltotta az 1151/2012/EU rendelet.

(3) A rendeletet felváltotta az 1151/2012/EU rendelet.